Madej, Róbert, poslanec NR SR (2015-09-23):
Ďakujem veľmi pekne. Vážený pán predseda Národnej rady, pán minister, panie poslankyne, páni poslanci, k doterajšej rozprave len toľko, že mrzí ma, že vzhľadom na to, že je rozdaný aj pozmeňujúci návrh, pán poslanec Hlina sa výnimočne nezaoberal tou jeho najobľúbenejšou témou, ktorú on rozoberá v rozprave a my ju radi realizujeme v zákonoch, a na tejto schôdzi je množstvo tých vecí, ktoré sa týkajú ochrany spotrebiteľov a toho, aby sme tie podmienky minimálne nerobili lepšie, ale zhoršovali úžerníkom a spoločnostiam, ktorí to ľuďom na Slovensku robia horšie. Aj v týchto intenciách, dámy a páni, by som si dovolil predložiť pozmeňovací návrh, na ktorom museli po technickej stránke sa vyjadrovať dva rezorty, a z toho dôvodu som si dovolil to predložiť až v tejto rozprave. Jedná sa o to, že v prípade elektronických podaní by mala byť poskytnutá zľava 50 % zo súdneho poplatku. Tento návrh, samozrejme, je predložený alebo urobený na to, aby sa zvyšovala elektronizácia na Slovensku. Aby každý bežný občan mohol byť motivovaný predložiť elektronické podanie na súd a mal z toho pozitívny efekt, teda zľavu na súdnom poplatku. Sú ale spoločnosti, ktoré toto nepotrebujú, takú zľavu. Banky, sporiteľne, nebankovky, spoločnosti, ktoré kupujú pohľadávky a vo veľkom ich vymáhajú na slovenských súdoch, mnohokrát dochádza k žalobám, k podaniam na súdy, ktoré sú nedôvodné, nezákonné, šikanózne. Práve z toho dôvodu si myslím, že týmto by sme nemali uľahčovať život a najmä nemali by sme zaťažovať a preťažovať aj naše súdnictvo, ktoré rieši státisíce konaní ročne práve ešte motivovaním niektorých veľkých spoločností na to, aby dostávali neprimerane vysoké zľavy. Za tým účelom, aby zostala zachovaná elektronizácia, aby sme podporovali bežných občanov, navrhujeme, aby zľava zo súdneho poplatku patrila pri piatich podaniach na jeden príslušný súd jedného navrhovateľa ročne. Keď si predstavíte, že na Slovensku je 53 okresných súdov, uznáte, že aj tak táto zľava sa jedného občana, jedného navrhovateľa, jednej právnickej osoby bude týkať, 5-krát 53, asi v 250 veciach. Ale určite nesúhlasíme s tým, aby v tisícoch, desaťtisícoch podaní, ktoré sa aj tak realizujú a musia vybaviť na Slovensku, dostali spoločnosti, o ktorých type som už hovoril, takúto neprimeranú zľavu, pretože oni motiváciu na elektronické podania nepotrebujú. Oni sú už len radi z toho, že podávajú desaťtisíce podaní a súdy si to musia vytlačiť sami. Kolegyne, kolegovia dovoľte mi, aby som preto predložil pozmeňovací návrh v tomto znení: V čl. IV 2. bod znie: „2. § 6 sa dopĺňa odsekmi 5 a 6, ktoré znejú: (5) Ak sa sadzba poplatku v sadzobníku určuje za počet začatých strán a úkon sa vykonáva v elektronickej podobe, spoplatňuje sa celý úkon sadzbou poplatku určenou v sadzobníku, inak sadzbou poplatku v najnižšej sume ustanovenej v sadzobníku, ak je táto v sadzobníku ustanovená; na počet strán sa v tomto prípade neprihliada. Ustanovenie odseku 4 o znížení poplatku sa nepoužije. (6) Ustanovenie odseku 4 o znížení poplatku sa nepoužije na šieste a každé ďalšie podanie podané tým istým navrhovateľom na jeden súd v jednom kalendárnom roku.“ Ako už bolo povedané, navrhovaním doplnením nového odseku 6 sa reaguje na negatívnu recentnú prax v podávaní hromadných podaní, ktoré majú často šikanózny charakter. Ďalej myslím si, že odôvodnenie bolo prednesené a povedané ústne. Kolegyne, kolegovia, veľmi pekne ďakujem a ešte na margo doterajšej rozpravy od pána poslanca Hlinu by som vyžadoval aspoň miernu pochvalu. Ďakujem pekne.